钦定古今图书集成/理学汇编/学行典/第170卷 > 谢用宾
## 钦定古今图书集成/理学汇编/学行典/第170卷 > 谢用宾

按《祁阳县志》：谢用宾，少时志气跌宕，不与俗人交，读
书过目辄成诵，为文下笔数千言。尝阅张南轩先生
《希颜录》，豁然想其为人，往求一言可终身行之诀，南
轩曰：“其敬乎？”

《用宾书诸绅》：“自是研精性学以古圣贤。”

自期祖田百馀亩尽逊以赡弟妹，婚嫁之资，用特科
奏名。任横州法曹，适守倅皆阙，用宾兼之革俗导化，
脂膏不污，俸给不受。未几中登极榜，补文学，寻隐去，
号“云山野客”，时称为“白云先生。”

===吴柔胜===按《宣城县志》：“吴柔胜，字胜之，本宁国县人，长游郡学，
遂徙宣城。父丕，尝赘金陵，柔胜因用溧水贯。登淳熙
辛丑进士，调都昌主簿，从朱文公熹学。丞相赵汝愚
雅重之，辟嘉兴教授，倡率多士，阐明性理。适浙右大
水，常平使者委行荒政，赖以全活者甚众。会党祸起，
指斥赵汝愚、朱熹为伪学，御史汤硕劾柔胜擅放田”
租，为汝愚收拾人心，且学主朱熹不可为师儒官，坐
罢。久之，起为赣州尉。嘉定初，更以朱熹学，与诸生讲
肄诵习，于生徒中得潘时举、吕乔年白于长，擢职事，
于是士咸知趋向，濂、洛理学，晦而复明。历司农丞，出
知随州。比朝廷再议和好，边臣遇塞下民事涉北界
者，不问其事曲直与法轻重，辄杀之。州民梁皋有马
为北人所盗，追之，各发矢相拒，郡下七人于狱，柔胜
立破械纵之，具始末报北界，而察土豪孟宗政、扈再
兴饶勇才略，可备驱使，迺诱致隶帐下，任以心膂，后
皆为名将。筑随州及枣阳城，招四方亡命得千人，立
军曰“忠勇”，食于营栅，器械悉备。除京西提刑，领州如
故。改湖北运判、知鄂州。岁歉，乞籴湖广讲《荒政》十五
州，赡活亡算。改知太平州，历工部郎中，力辞，除秘阁
修撰，奉祠，卒，谥正肃。柔胜天性孝友。初筮仕，会母疾
亟，时有愿致千金易阙者，艴然曰：“吾乃以亲病而罔
利哉！”亟谢遣之。尝与彭龟年、杨简、袁燮诸公为师友，
每以行事至否为学力浅深之验。矢志曰：“士以大节
为先。”大节有亏，他美莫赎，故罹党祸十馀年，略不少
贬。子渊、潜，并为名臣。